
# Халисә Ширмән: «Җил шундый ул. Килеп сырпалана»

(ШИГЫРЬ)

*Төн. Тиле җил! Ник, тәрәзәмнән кереп, Яндырып куйган шәмемне сүндереп, Син качып киттең?! Һ.Такташ*


Җил шундый ул. Килеп сырпалана,

Борыннардан тарта, колактан,

Читкә китеп, усал сызгыра да

Йодрык селки аннан ерактан...

Үпкәләмим. Җилнең эше шундый.

Холкы шундый − килде-киттеле.

Шунысы гаҗәп: кеше арасында

Кайберләре нәкъ җил шикелле...

Янга килә, көлә, сырпалана,

Эч серләрен ала елмаеп.

Ә соңыннан читкә барып чәчә...

Каласың син шунда моңаеп...

Кайберләре авыр чакта терәк,

Якын дус-иш кебек кылана,

Ә аннары, синнән ерак китеп,

Йодрык селкеп читтән, куана...

Белеп алдым тормыш хикмәтләрен.

Шул көннән соң күндем бушлыкка:

Җилдәй иптәшләрне читкә тибеп,

Җил иптәшне дәшәм дуслыкка...


Следите за самым важным и интересным в Telegram-каналеТатмедиа

## Нет комментариев
Халисә Ширмән: «Җил шундый ул. Килеп сырпалана»